อัด5หมื่นล้านพยุงค่าบาท
ทุนสำรองประเทศหดกว่า 5 หมื่นล้าน ตลาดชี้ ธปท.คุมบาทไม่ให้อ่อนค่าเร็วเกิน
29 ต.ค. 2565

ทุนสำรองประเทศหดกว่า 5 หมื่นล้าน ตลาดชี้ ธปท.คุมบาทไม่ให้อ่อนค่าเร็วเกิน 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 5 ธ.ค.ที่ผ่านมา พบว่า มีปริมาณลดลงจากสัปดาห์ก่อนหน้าราว 5.25 หมื่นล้านบาท มาอยู่ที่ระดับ 1.569 แสนล้านเหรียญสหรัฐ (ราว 5.162 ล้านล้านบาท) เมื่อเทียบกับสัปดาห์ก่อนหน้าที่ 1.585 แสนล้านเหรียญสหรัฐ ขณะที่ฐานะซื้อเงินตราต่างประเทศล่วงหน้าสุทธิเพิ่มขึ้น 400 ล้านเหรียญสหรัฐ อยู่ที่ 2.41 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ 181 แสนล้านเหรียญสหรัฐ
ด้านนักค้าเงินระบุว่า ทุนสำรองฯ น่าจะลดลงเพราะ ธปท.ทยอยปล่อยเงินเหรียญสหรัฐในทุนสำรองออกมา เพื่อชะลอการผันผวนอ่อนค่าลงเร็วของเงินบาทจนหลุดกรอบ 33 บาท/เหรียญสหรัฐ บวกกับ ธปท.เองต้องการลดภาระการถือครองเงินเหรียญสหรัฐในทุนสำรองฯ ลงด้วย ถือเป็นการดูแลเสถียรภาพตลาดการเงินปกติ
ทั้งนี้ เศรษฐกิจสหรัฐที่ฟื้นตัวดีขึ้ีนส่งผลให้เงินเหรียญสหรัฐทำสถิติแข็งค่าสุดเมื่อเทียบกับหลายสกุลเงินทั่วโลก ในช่วง 1-2 สัปดาห์ที่ผ่านมา และหลุดกรอบ 33 บาท/เหรียญสหรัฐไปแล้ว ซึ่งตลาดการเงินมองว่าธนาคารกลางในหลายประเทศกำลังเร่งดูแลเสถียรภาพค่าเงินของตนเองอย่างเงียบๆ หลังจากที่ธนาคารเพื่อการชำระเงินระหว่างประเทศ (บีไอเอส) เตือนว่า การปล่อยให้เงินเหรียญสหรัฐแข็งค่าเร็วเกินไปอาจส่งผลกระทบต่อเศรษฐกิจได้ 
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท.ดูแลในปัจจุบัน อยู่ที่ 1.520 ล้านล้านบาท เพิ่มขึ้นเล็กน้อยราว 5,000 ล้านบาท จากสัปดาห์ก่อนที่ 1.515 ล้านล้านบาท คาดว่าสภาพคล่องเพิ่มขึ้นตามความต้องการถือเงินสดของประชาชนเริ่มเพิ่มขึ้นบ้าง เพื่อเตรียมจับจ่ายในช่วงปีใหม่
ด้าน น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค ศูนย์วิจัยกสิกรไทย กล่าวว่า ประมาณการการส่งออกสินค้าและบริการปี 2558 จะเติบโต 3.5% เนื่องจากการส่งออกและท่องเที่ยวน่าจะกลับมาเมื่อเทียบกับฐานที่หดตัวในปี 2557 ส่วนการใช้จ่ายภาคเอกชนคาดว่าจะเติบโต 3.1% จากมาตรการบรรเทาภาระค่าครองชีพของภาครัฐ และการขึ้นเงินเดือนข้าราชการ แต่หนี้ครัวเรือนจะยังคงจำกัดของการบริโภคภาคครัวเรือนอยู่
สำหรับการลงทุนภาคเอกชนคาดว่าจะเติบโตถึง 6% จากสัญญาณการลงทุนของภาครัฐและการเริ่มเดินหน้าโครงการลงทุนในกลุ่มอุตสาหกรรม ส่วนการเบิกจ่ายงบประมาณจะเร่งตัวมากขึ้น โดยคาดว่าเติบโต 3.4% ขณะที่อัตราเงินเฟ้อปีหน้า อาจทรงตัวต่ำตลอดครึ่งปีแรก และทั้งปีคาดว่าเงินเฟ้อจะเพิ่มขึ้นเพียง 1.5% จากกรอบ 1-2.2% จากราคาน้ำมันโลกที่ลดลง การคงอัตราค่าจ้างขั้นต่ำ และมาตรการตรึงราคาสินค้าจนถึงเดือน ก.พ.